ส่งตัวแทน2พันบุก10หัวเมือง
พรูเด็นเชียลฯคึกหนักปักธงลุยจับแบงก์ขายประกันยูนิตลิงก์
23 พ.ค. 2555

พรูเด็นเชียลฯคึกหนักปักธงลุยจับแบงก์ขายประกันยูนิตลิงก์
พรูเด็นเชียลฯ คึกส่งตัวแทน 2,000 คน ลงเจาะตลาดต่างจังหวัด 10 หัวเมืองใหญ่ จับมือแบงก์ออกแบบประกันยูนิตลิงก์
นายบินายัค ดัตตา กรรมการผู้จัดการ บริษัท พรูเด็นเชียล ประกันชีวิต (ประเทศไทย) เปิดเผยว่า บริษัทได้จัดตัวแทนประมาณ 2,000 คน เพื่อสนับสนุนช่องทางการขยายฐานลูกค้าต่างจังหวัดใน 10 หัวเมืองใหญ่ ที่มีศักยภาพในการเติบโต เพราะเห็นว่าคนไทยมีประกันชีวิตแค่ 25% เท่านั้น และลูกค้าส่วนใหญ่อยู่ในต่างจังหวัด
“เรามีแผนที่จะเพิ่มสำนักงานตัวแทนในต่างจังหวัดในปีนี้เป็น 15-20 แห่ง จากปัจจุบันที่มีอยู่ 10 แห่ง” นายดัตตา กล่าว
ทั้งนี้ บริษัทจะพยายามนำเสนอแบบประกันที่ครอบคลุมทั้งสุขภาพ คุ้มครองชีวิต การออมระยะสั้น สินค้าเพื่อการเกษียณ ในราคาเบี้ยประกันที่หลากหลายตามรายได้ของลูกค้า
นายดัตตา กล่าวว่า เพื่อสนับสนุนการเติบโตของรายได้จากช่องทางตัวแทนให้เพิ่มขึ้นจาก 7-10% เป็น 50% ในอนาคต และเพื่อให้เกิดความสมดุลกับช่องทางการขายผ่านธนาคารที่ปัจจุบันมีสัดส่วนสูงถึง 60-65% บริษัทเริ่มทำโฆษณาประชาสัมพันธ์ผ่านสื่อโทรทัศน์และป้ายโฆษณาขนาดใหญ่ติดใน 10 จังหวัดหัวเมืองใหญ่ทั่วประเทศ เพื่อให้ประชาชนในต่างจังหวัดได้รู้จักชื่อบริษัทมากขึ้น 
นอกจากนี้ ได้ทำโฆษณาผ่านสื่อโทรทัศน์ เพื่อสร้างชื่อบริษัทอีกครั้งหลังจากที่เคยออกโฆษณาเมื่อปลายปี 2548 หรือประมาณ 5-6 ปีที่ผ่านมา เพื่อให้ประชาชนไทยทั่วประเทศได้รู้จักชื่อบริษัทมากขึ้น 
นายดัตตา กล่าวว่า ใน 2-3 ปีที่ผ่านมาบริษัทมีการปรับปรุงประสิทธิภาพการทำงาน ทั้งบุคลากร แผนการตลาด ช่องทางการจำหน่าย ซึ่งเริ่มจะเข้าที่ในปีนี้และมีความพร้อมที่จะขยายตลาดเต็มที่ สะท้อนผ่านผลการขยายตัวของธุรกิจในไตรมาสแรก เบี้ยใหม่และเบี้ยชำระครั้งเดียวรวมกันเพิ่มขึ้นถึง 100% ขณะที่การเติบโตของอุตสาหกรรมประกันชีวิตไทยเพิ่มขึ้น 26%
“ส่วนแบ่งการตลาดของเราขึ้นมาอยู่ที่ 3% แล้ว ทำให้เลื่อนอันดับขึ้นมาอยู่ที่ 9 จากบริษัทประกันชีวิตทั้งหมด จากเดิมที่อยู่อันดับ 10 ซึ่งเราจะพยายามรักษาให้การเติบโตเป็นไปอย่างต่อเนื่อง เพื่อเพิ่มส่วนแบ่งการตลาดให้มากกว่าปัจจุบัน โดยต้องการที่จะติด 1 ใน 5 ในระยะยาว” นายดัตตา กล่าว
นายดัตตา กล่าวว่า การเพิ่มขึ้นของยอดขายใหม่เป็นผลมาจากประชาชนเห็นความสำคัญของประกันชีวิตมากขึ้น หลังจากประสบเหตุการณ์น้ำท่วมหนัก และธนาคารยูโอบี สแตนดาร์ดชาร์เตอร์ด จนสามารถทำยอดขายได้เพิ่มขึ้น